ΓΡΑΠΤΗ ΕΡΩΤΗΣΗ E-2504/97 υποβολή: Glenys Kinnock (PSE) προς την Επιτροπή (18 Iουλίου 1997)

Θέμα: Εφαρμογή της απόφασης σχετικά με το φύλο

Η απόφαση του Συμβουλίου της 20.12.1995 για την ενσωμάτωση παραμέτρων σχετικών με το φύλο στην ανάπτυξη συνεργασίας, ανέθεσε στην Ευρωπαϊκή Ενωση να εντάξει την ανάλυση σχετικά με το φύλο σε όλα τα επίπεδο των πολιτικών ανάπτυξης συνεργασίας.

Πώς έχει εφαρμοσθεί αυτή η δέσμευση στο νέο κανονισμό ΜΕDΑ (ΕΚ) αριθ. 1488/96 ((ΕΕ L 189 της 30.7.1996, σελ. 1. )) της 23.7.1996;

Τί προσωπικό έχει διαθέσει η Επιτροπή για να εξασφαλίσει ότι η ανάλυση σχετικά με το φύλο εντάσσεται σε όλες τις πτυχές του προγράμματος ΜΕDA;

Γενικότερα σε ποιές ενέργειες έχει προβεί η Επιτροπή για να συντονίσει την εργασία της στην ανάλυση σχετικά με το φύλο με εκείνη που έχουν αναλάβει τα τμήματα ανάπτυξης συνεργασίας των κρατών μελών;

Απάντηση του κ. Marin, εξ ονόματος της Επιτροπής. (15 Σεπτεμβρίου 1997)

Ο κανονισμός MEDA (ΕΚ) αριθ. 1488/96 ((ΕΕ L 189 της 30.7.1996 )) προσφέρει δυνατότητες για την προώθηση του ρόλου των γυναικών στην οικονομική και κοινωνική ζωή στους 12 μεσογειακούς εταίρους που αναφέρονται στον κανονισμό MEDA. Το παράρτημα II.V του κανονισμού αυτού, που αναφέρει τους συνολικούς στόχους της συνεργασίας MEDA, αναφέρεται στην ανάγκη συνεργασίας προκειμένου να ληφθεί υπόψη η προώθηση του οικονομικού και κοινωνικού ρόλου των γυναικών, και τονίζει τη σημασία της εκπαίδευσης και της δημιουργίας δυνατοτήτων απασχόλησης για τις γυναίκες. Ειδικές δραστηριότητες σχετικές με το θέμα έχουν αναληφθεί μέσω διαφόρων χρηματοδοτικών μηχανισμών. Με βάση τις εμπειρίες αυτές και επειδή οι νέες συμφωνίες-πλαίσια με τις τρίτες μεσογειακές χώρες έχουν υπογραφεί, θα ληφθούν περισσότερα μέτρα για να ενσωματωθεί η ανάλυση των πλευρών που αφορούν το φύλο.

Το διαθέσιμο προσωπικό για την υποστήριξη αυτής της ανάλυσης στον τομέα της συνεργασίας του MEDA καθώς και άλλων μέσων συνεργασίας στην μεσογειακή περιοχή είναι, προς το παρόν, ένας εμπειρογνώμονας από την αρμόδια υπηρεσία (υπεύθυνος για τη συνεργασία με την Ασία, τη Λατινική Αμερική και τη Μεσόγειο γενικά), και ένας θεματικά υπεύθυνος, επιφορτισμένος με άλλα οριζόντια θέματα. Στο μέλλον, ειδικοί εμπειρογνώμονες στα θέματα αυτά θα αποτελούν τμήμα των μεσογειακών ομάδων υποστήριξης για τις οποίες τώρα διοργανώνονται διαγωνισμοί. Οι ομάδες αυτές θα είναι λειτουργικές στις αρχές του 1998.

Οι αρμόδιες για το θέμα υπηρεσίες συνέρχονται σε ετήσιες συνεδριάσεις συνεργασίας, με τους εμπειρογνώμονες από τα κράτη μέλη στον τομέα των πλευρών που αφορούν το φύλο και τη συνεργασία για την ανάπτυξη. Οι συνεδριάσεις αυτές δίνουν την ευκαιρία για συζήτηση θεμάτων ευρείας κλίμακας, συμπεριλαμβανομένης της συνεργασίας μεταξύ της Επιτροπής και των κρατών μελών. Επιπλέον, γίνονται με τα κράτη μέλη τακτικές ανεπίσημες επαφές που προσφέρουν τη δυνατότητα συντονισμού μελλοντικών δραστηριοτήτων ή απλώς την ανταλλαγή πληροφοριών. Ένα παράδειγμα της κοινής χρήσης πληροφοριών και μέσων εργασίας μεταξύ της Επιτροπής και των κρατών μελών αποτελεί το ότι σειρά στοιχείων που αφορούν το φύλο για τις μεσογειακές χώρες, που συγκεντρώθηκαν τελευταία από εξωτερικό σύμβουλο για την Επιτροπή, ανακοινώθηκαν επίσης στους εμπειρογνώμονες για θέματα ανδρών/γυναικών και για θέματα ανάπτυξης των κρατών μελών.